KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI L-akkwist elettroniku minn tarf sa tarf għall-modernizzazzjoni tal-amministrazzjoni pubblika /* COM/2013/0453 final */





1. Introduzzjoni Din il-komunikazzjoni tidentifika l-istat tal-implimentazzjoni tal-“akkwist elettroniku minn tarf sa tarf”[1] (mill-pubblikazzjoni elettronika tal-avviżi għall-ħlas elettroniku) fl-UE, kif previst mill-Komunikazzjoni tal-2012 “Strateġija għall-akkwist elettroniku”[2]. Din tistabbilixxi l-azzjonijiet li għandhom jittieħdu mill-UE u mill-Istati Membri biex jilħqu t-tranżizzjoni lejn l-akkwist elettroniku minn tarf sa tarf. Il-ġestjoni tal-akkwisti pubbliku hija ta’ importanza politika primarja fil-kuntest attwali ta’ konsolidazzjoni fiskali. Peress li n-nefqa pubblika fuq l-oġġetti, ix-xogħlijiet u s-servizzi tirrappreżenta 19 % tal-PDG tal-UE[3], il-ġestjoni aktar effiċjenti tagħha tista’ tikkontribwixxi b'mod sinifikanti biex titjieb l-effiċjenza ġenerali tan-nefqa pubblika. Il-kriżi attwali tipprovdi opportunità lill-Istati Membri sabiex jimpenjaw ruħhom aktar fl-implimentazzjoni tal-bidliet strutturali fl-amministrazzjoni tagħhom, bil-għan li jnaqqsu s-sehem tan-nefqa pubblika fil-PDG tagħhom filwaqt li jixprunaw ir-riżorsi mfaddla biex jinvestu f’politiki li jtejbu t-tkabbir. Il-Bank Dinji jikkalkula li l-akkwist elettroniku jista’ jwassal għal tfaddil ta’ 6 % sa 13,5 % tat-total tan-nefqa fl-akkwist pubbliku[4]. Amministrazzjoni pubblika effettiva hija element ewlieni tal-kompetittività tal-ekonomija tal-UE. Il-modernizzazzjoni tal-amministrazzjoni pubblika kienet identifikata bħala waħda mill-ħames prijoritajiet tal-Istħarriġ Annwali dwar it-Tkabbir tal-Kummissjoni fl-2012 u fl-2013[5]. Ir-riforma tal-akkwist pubbliku, id-diġitizzazzjoni tal-amministrazzjoni pubblika, it-tnaqqis tal-piż amministrattiv, u aktar trasparenza huma kollha faċilitaturi għat-tkabbir. It-tranżizzjoni lejn tal-akkwist elettroniku minn tarf sa tarf tista' tiġġenera tfaddil sinifikanti, tiffaċilita r-rikonsiderazzjoni strutturali ta’ ċerti oqsma tal-amministrazzjoni pubblika, u tikkostitwixxi faċilitatur għat-tkabbir billi tiftaħ is-Suq Intern u billi trawwem l-innovazzjoni u s-simplifikazzjoni. Tista’ wkoll tiffaċilita l-parteċipazzjoni tal-SMEs fl-akkwist pubbliku billi tnaqqas il-piż amministrattiv, billi żżid it-trasparenza fl-opportunitajiet tan-negozju u billi tnaqqas il-kosti għall-parteċipazzjoni. L-akkwist elettroniku minn tarf sa tarf ma jfissirx l-implimentazzjoni ta’ proġett tal-IT li sempliċiment jirreplika l-proċessi bbażati fuq il-karti; Huwa opportunità għar-rikonsiderazzjoni fundamentali tal-mod kif tiġi organizzata l-amministrazzjoni pubblika. L-akkwist elettroniku minn tarf sa tarf għalhekk huwa faċilitatur ewlieni għall-prijoritajiet ta’ hawn fuq, u jista’ jikkontribwixxi għall-objettivi ta’ tkabbir sostenibbli tal-Istrateġija UE 2020. Sabiex jinkisbu l-benefiċċji tal-akkwist elettroniku[6], u bħala parti mill-modernizzazzjoni tal-qafas legali tal-akkwist pubbliku[7], fi tmiem l-2011 il-Kummissjoni pproponiet li tagħmel il-fażijiet tan-notifika elettronika[8], l-aċċess elettroniku għad-dokumenti tal-akkwist[9], u s-sottomissjoni elettronika[10] obbligatorji. Il-Kummissjoni issa adottat proposta li għandha l-għan li tiġi diġitalizzata fażi oħra tal-proċess tal-akkwist: il-fatturar Din il-proposta, prevista fl-Att dwar is-Suq Uniku II tal-2012, għandha l-għan li tikseb tranżizzjoni lejn l-aċċettazzjoni obbligatorja ta’ fatturi elettroniċi mix-xerrejja pubbliċi kollha sa data ta' skadenza marbuta mill-qrib kemm jista’ jkun ma’ dik tal-akkwist elettroniku. Dan se jkabbar sal-massimu l-benefiċċji għall-ekonomija tal-UE u jippermetti lill-kumpaniji Ewropej u l-awtoritajiet kontraenti jieħdu vantaġġ sħiħ mill-benefiċċji tas-Suq Uniku Diġitali. Il-modernizzazzjoni tal-qafas legali tal-akkwist pubbliku u l-proposta dwar il-fatturar elettroniku jindirizzaw il-motivaturi ewlenin tad-diġitizzazzjoni tal-akkwist pubbliku. Il-pagament elettroniku huwa fil-parti l-kbira diġà indirizzat mil-leġiżlazzjoni dwar iż-Żona Unika ta’ Pagamenti bl-Euro (SEPA), filwaqt li l-ordni elettronika tiddependi fuq l-implimentazzjoni tal-katalgi elettroniċi, li tinsab fil-proposta leġiżlattiva dwar l-akkwist pubbliku. Il-bqija tal-proċess (l-arkivjar elettroniku) jiddependi fuq il-fatturar elettroniku, u dan jikkonferma l-ħtieġa li titkompla l-ħidma fuq il-fatturar elettroniku l-ewwel. Għalhekk, għalkemm il-mira finali hija li jitmexxa ċ-ċiklu sħiħ tal-akkwist min-notifiki elettroniċi sal-pagament elettroniku b'mod elettroniku, f’dan l-istadju l-Kummissjoni ma tipprevedix proposti leġiżlattivi biex jiġu diġitalizzati l-proċessi fadal. Madankollu l-Kummissjoni se timmonitorja l-iżviluppi futuri f’dawn l-oqsma u tista' tiddeċiedi li tieħu azzjoni jekk tqis li jkun utli jew meħtieġ. L-Istati Membri se jkollhom ir-rwol ewlieni fl-implimentazzjoni tal-akkwist elettroniku minn tarf sa tarf, minħabba li se jkollhom jistabbilixxu strateġiji azzjonabbli biex jirregolaw it-tranżizzjoni. Il-maġġoranza tal-istrateġiji li diġà ġew stabbiliti ma fihomx pjanijiet ta’ azzjoni li jindirizzaw il-kwistjonijiet operattivi. Mit-22 Stat Membru li stabbilixxew strateġiji għall-akkwist elettroniku, tmienja biss stabbilixxew miri għall-adozzjoni tal-akkwist elettroniku. 2. L-akkwist elettroniku minn tarf sa tarf bħala mezz biex tiġi mmodernizzata l-amministrazzjoni pubblika L-Istati Membri għandhom jaħtfu l-opportunità għall-implimentazzjoni tal-akkwist elettroniku minn tarf sa tarf biex itejbu l-mod kif isir l-akkwist pubbliku u, b'mod aktar importanti, biex jiġi mmodernizzat fundamentalment il-funzjonament tal-amministrazzjonijiet pubbliċi tagħhom. Sabiex jitkabbar il-benefiċċju kemm jista' jkun, huwa meħtieġ li jittieħed approċċ strateġiku u olistiku, li jistabbilixxi l-qafas legali leġiżlattiv u politiku xieraq, u li jiżgura l-governanza u l-koordinazzjoni. Pereżempju, se jkun hemm il-ħtieġa li jsiru għażliet ta’ politika biex jiġi żgurat li l-kumpaniji jkollhom aċċess faċli għall-opportunitajiet ta’ akkwist. Dan jista’ jinkiseb billi jiġu ppubblikati l-opportunitajiet ta’ akkwist nazzjonali kollha fuq websajt wieħed jew billi jiġu stabbiliti websajts multipli li jiskambjaw l-informazzjoni. L-akkwist elettroniku minn tarf sa tarf joffri l-opportunità biex titfassal mill-ġdid il-proċedura kollha tal-akkwist, u b'hekk potenzjalment jiġi affettwat il-livell ta’ (de)ċentralizzazzjoni tal-akkwist pubbliku fl-Istati Membri[11] L-akkwist elettroniku minn tarf sa tarf jista’ jtejjeb l-effiċjenza amministrattiva ġenerali billi jnaqqas it-tul ta’ żmien taċ-ċiklu mix-xiri għall-pagament, billi jitnaqqas il-piż amministrattiv u tittejjeb il-verifikabbiltà. Dawn imbagħad, inaqqsu l-opportunità għall-korruzzjoni u l-frodi tat-taxxa, iżdidu s-sigurtà tad-dejta u jnaqqsu l-litigazzjoni[12]. Il-Korp Ċentrali għall-Akkwisti Lombardy ivvaluta fl-2009 li l-introduzzjoni tal-akkwist elettroniku naqqset it-tul ta’ żmien tal-proċeduri tal-akkwist b’26 % u l-litigazzjoni bi 88 %. Barra minn hekk, id-diġitalizzazzjoni tiffaċilita l-monitoraġġ tal-akkwist pubbliku u għalhekk ta’ proporzjon sinifikanti tan-nefqa pubblika. Fil-Portugall, il-portal tal-akkwist pubbliku "Base"[13] jippermetti l-monitoraġġ tan-nefqa u l-volum tal-akkwist pubbliku u l-istabbiliment ta’ statistika dwar it-tip ta’ xiri, l-offerti li rebħu l-kumpaniji, eċċ. L-akkwist elettroniku jista' jipproduċi wkoll effetti indiretti billi jagħti bidu għal diġitalizzazzjoni usa’ tas-servizzi tal-gvern, li tirriżultaw f’servizzi pubbliċi faċli għaċ-ċittadini u n-negozji aktar effiċjenti. Dan jista’ jistimula wkoll l-innovazzjoni u jikkontribwixxi biex jintlaħqu l-objettivi tal-Aġenda Diġitali għall-Ewropa[14] u l-Pjan ta’ Azzjoni tal-Gvern Elettroniku 2011-2015[15]. L-introduzzjoni tal-fatturar elettroniku tista’ tikkontribwixxi għall-awtomazzjoni ta’ proċessi oħra ta’ wara l-għoti permezz ta’ effetti indiretti, bħal pereżempju l-ordni elettronika, il-pagamenti elettroniċi u l-arkivjar elettroniku. Barra minn hekk, jistgħu jiġu stabbiliti ċ-ċertifikati elettroniċi[16] bħala punti uniċi ta' servizz għaċ-ċertifikati kollha mitluba fl-akkwist pubbliku. L-awtoritajiet kontraenti ma jkollhomx aktar bżonn li jitolbu dokumenti minn kumpaniji għaliex dawn ikunu disponibbli onlajn. Dawn iċ-ċertifikati elettroniċi jistgħu jintużaw minn amministrazzjonijiet pubbliċi oħra minbarra l-awtoritajiet kontraenti u dan iwassal għal simplifikazzjoni u tnaqqis fil-piż amministrattiv. Fl-Italja huwa stmat li sistema bħal din twassal għal iffrankar sa EUR 1,2 biljun kull sena għall-kumpaniji[17]. L-użu taċ-ċertifikati elettroniċi mill-UGAP, Korp Ċentrali għall-Akkwisti Franċiż, naqqas il-kosti amministrattivi b’35 % u l-proċess tal-għoti naqas b’10 ijiem. Bosta pajjiżi diġà bdew jimplimentaw l-akkwist elettroniku minn tarf sa tarf. Jistgħu jinkisbu benefiċċji akbar jekk il-koeżistenza ta’ sistemi paralleli (elettroniċi u fuq karta) ikunu jistgħu jiġu evitati. 3. Akkwist elettroniku minn tarf sa tarf biex tiżdied il-parteċipazzjoni tal-SMEs fl-akkwist pubbliku Maġġoranza tal-SMEs huma mgħammra għall-użu tal-akkwist elettroniku minn tarf sa tarf li jippermettulhom jibbenefikaw mill-użu tiegħu. Skont iċ-ċifri tal-Eurostat 2013[18], 4,6 % biss tal-SMEs ma kellhomx aċċess għall-internet fl-2012. B'mod partikolari, il-fatturar elettroniku jista' jnaqqas il-kosti u l-kumplessità li jintbagħtu l-fatturi; dan jista’ jillimita wkoll l-iżbalji permezz tal-awtomazzjoni u jissimplifika l-awditjar u l-ġbir tat-taxxa. Din tal-aħħar imbagħad tnaqqas il-piż amministrattiv fuq l-intrapriżi, li hija aktar ta' piż għall-SMEs. Bosta studji juru li l-SMEs isibu l-akkwist elettroniku ta’ benefiċċju[19]. L-aspetti pożittivi msemmija mill-SMEs jinkludu aċċess aktar mgħaġġel għall-informazzjoni, aċċess għal ġabra aktar mifruxa ta’ opportunitajiet tal-offerti, u s-simplifikazzjoni proċedurali. L-esperjenza f’pajjiżi fejn l-akkwist elettroniku huwa prattika komuni (pereżempju l-Portugall, l-Irlanda) hija ġeneralment pożittiva. Fil-Korea t’Isfel, il-parteċipazzjoni tal-SMEs fl-akkwist pubbliku żdiedet b’20 % bejn l-2003 (meta iddaħħal l-akkwist elettroniku) u l-2010. Minkejja dawn il-benefiċċji inerenti, għandha tittieħed azzjoni fil-livelli tal-UE, nazzjonali u reġjonali biex tiffaċilita l-aċċess tal-SMEs għall-akkwist elettroniku minn tarf sa tarf (ara t-Taqsima 5). B’mod partikolari, l-Istati Membri għandhom jippromwovu s-servizzi ta' fatturar elettroniku u akkwist elettroniku rħas u faċli biex jintużaw bil-għan li jiġu minimizzati kwalunkwe kosti u kumplessità potenzjali. 4. Użu baxx tal-akkwist elettroniku minn tarf sa tarf iżda tkabbir rapidu 4.1. Is-sitwazzjoni attwali tal-fatturar elettroniku Peress li l-benefiċċji tal-fatturar elettroniku qed isiru dejjem aktar rikonoxxuti, diversi Stati Membri ħadu inizjattivi għall-introduzzjoni tiegħu. Il-fatturar elettroniku fl-akkwist pubbliku attwalment huwa obbligatorju sa ċertu punt fid-Danimarka, l-Isvezja u l-Finlandja, u se jsir obbligatorju fl-Awstrija (fil-livell federali) u fl-Italja sa mill-2014. Il-Pajjiżi l-Bazzi żviluppaw portal (Digipoort) li permezz tiegħu jistgħu jintbagħtu fatturi elettroniċi lill-gvern ċentrali, u qed jittieħdu passi biex jiġu inklużi l-entitajiet reġjonali u lokali. Fi Franza u r-Repubblika Ċeka, id-dipartimenti tal-gvern jistgħu jiddeċiedu li jagħmlu l-fatturi elettroniċi obbligatorji jekk iridu. Pajjiżi oħra, bħal Spanja, il-Belġju, l-Irlanda u l-Ġermanja, ukoll qed jieħdu passi lejn użu usa’ tal-fatturar elettroniku fl-akkwist pubbliku. Minkejja dawn l-isforzi, l-adozzjoni tal-fatturar elettroniku fl-akkwist pubbliku għadha limitata fl-UE. Skont dejta maħruġa mill-Eurostat, 12 % biss tal-intrapriżi jintużaw mezzi elettroniċi meta jibagħtu jew jirċievu fatturi lill-awtoritajiet pubbliċi. Sors ieħor jindika li l-fatturar elettroniku fl-Ewropa, jirrappreżenta biss minn 4 % sa 15 % tal-fatturi kollha skambjati. Intrapriżi li jibagħtu/jirċievu fatturi elettroniċi fi struttura standard adatta għall-ipproċessar awtomatiku u dejta elettronika lil/minn awtoritajiet pubbliċi fl-2011 [%] (Sors Eurostat) Barra minn hekk, dawk il-pajjiżi li għamlu l-fatturar elettroniku obbligatorju għamlu dan fuq il-bażi tal-istandards nazzjonali ta’ fatturar elettroniku tagħhom stess, li fil-biċċa l-kbira mhumiex interoperabbli. Dan ikkontribwixxa għall-frammentazzjoni tas-Suq Uniku u għalhekk żied il-kost u l-kumplessità tal-fatturar elettroniku fl-akkwist pubbliku transfruntier. L-opportunitajiet ta’ ffrankar potenzjalment sinifikanti għall-partijiet interessati kollha mhumiex qed jinkisbu. Il-Komunikazzjoni tal-2010 tal-Kummissjoni "Nisfruttaw il-vantaġġi tal-iffatturar elettroniku għall-Ewropa"[20], tistabbilixxi bħala objettiv li "sal-2020 [...] l-iffatturar elettroniku jsir il-metodu l-aktar użat għall-iffatturar fl-Ewropa” u tistabbilixxi pjan għaż-żieda fl-użu. Il-Kummissjoni issa adottat proposta li għandha l-għan li tagħmel il-fatturar elettroniku l-metodu standard għall-fatturar fl-akkwist pubbliku (ara 5.1). 4.2. Is-sitwazzjoni attwali tal-akkwist elettroniku In-notifika elettronika u l-aċċess elettroniku għad-dokumenti dwar l-akkwist ġeneralment huma disponibbli fl-UE, għalkemm f’xi Stati Membri dawn il-funzjonalitajiet ma jintużawx għall-proċeduri u x-xiri kollha. Mill-Istati Membri kollha, 22 diġà għamlu l-użu tan-notifika elettronika obbligatorju, ħafna qabel id-dħul fis-seħħ tal-leġiżlazzjoni tal-UE. Studju li sar għall-Kummissjoni Ewropea fl-2013[21] jagħti stima tal-użu tas-sottomissjoni elettronika fl-UE ta' madwar 10 %[22] fl-2011 (+13 % meta mqabbel mal-2010). Il-Litwanja, il-Portugall, l-Isvezja u r-Renju Unit għamlu progress sinifikanti, billi l-użu kien stmat li kien 'il fuq minn 30 % fl-2011. Madankollu, il-biċċa l-kbira tal-pajjiżi kellhom livell ta’ użu ta’ inqas minn 5 %, filwaqt li erba' Stati Membri ma kellhom l-ebda disponibbiltà għas-sottomissjoni elettronika fl-akkwist pubbliku fl-2012: Il-Bulgarija, il-Greċja, l-Ungerija u s-Slovenja. F'maġġoranza ta' Stati Membri (15) is-sottomissjoni elettronika hija volontarja. Il-Portugall biss għamilha obbligatorja għall-awtoritajiet kontraenti kollha u x-xiri, iżda biss ’il fuq minn limitu partikolari. Hemm ħames Stati Membri li jagħmluha obbligatorja f’ċerti każijiet speċifiċi. L-użu tal-akkwist elettroniku fil-Portugall huwa stmat li jiġġenera tfaddil ta’ 6 % sa 18 % tat-total tan-nefqa fl-akkwist pubbliku. L-akkwist elettroniku sar ukoll obbligatorju fil-livell reġjonali (pereżempju il-Fjandri, il-Lombardija). Il-profili dettaljati tal-pajjiżi dwar l-akkwist elettroniku jistgħu jiġu kkonsultati hawn: http://ec.europa.eu/internal_market/publicprocurement/docs/eprocurement/d2-annex-eprocurement-country-profiles-final_en.pdf B’mod ġenerali, il-qasam tal-akkwist huwa fframmentat ħafna[23] u kumpless, u jirrappreżenta għadd kbir ta’ proċeduri differenti, teknoloġiji tal-IT, rekwiżiti ta’ ċertifikazzjoni, prattiki tal-użu li ma jisfruttawx kompletament l-opportunitajiet offruti mit-teknoloġiji tal-IT. Il-faċilità tal-użu tas-sistemi tal-akkwist elettroniku u l-interoperabbiltà tagħhom huma elementi ewlenin li jippermettu li jkun hemm użu kbir tal-akkwist elettroniku u ffrankar u benefiċċji kbar. Sabiex jingħeleb l-użu baxx u sabiex jiġi indirizzat ir-riskju ta’ frammentazzjoni tas-suq, il-Kummissjoni pproponiet, bħala parti mill-modernizzazzjoni tad-Direttivi dwar l-Akkwist Pubbliku, li tagħmel l-akkwist elettroniku obbligatorju sa nofs l-2016 u tippromwovi l-interoperabilità tiegħu. Bħalissa l-Parlament Ewropew u l-Kunsill qegħdin jiddiskutu din il-proposta. Filwaqt li d-data tal-iskadenza eżatta għall-implimentazzjoni tal-akkwist elettroniku għadha qed tiġu nnegozjata, il-koleġiżlaturi jaqblu fuq il-prinċipju li titlesta t-tranżizzjoni lejn l-akkwist elettroniku. Wara l-proposta leġiżlattiva, il-Kummissjoni ħarġet Komunikazzjoni li ħabbret miżuri biex jappoġġaw l-implimentazzjoni tal-akkwist elettroniku fl-UE (ara l-Anness għas-sitwazzjoni attwali tal-implimentazzjoni tal-azzjonijiet). B’mod partikolari, il-Kummissjoni ppubblikat rapport, "The Golden Book of e-procurement" (Il-Ktieb tad-Deheb dwar l-Akkwist Elettroniku) li jippreżenta l-aħjar prattika[24]. Barra minn hekk, Grupp ta’ Esperti tal-Kummissjoni fuq l-offerti elettroniċi ħareġ rakkomandazzjonijiet biex jissimplifika l-mod kif jitwettaq l-akkwist elettroniku, b’mod partikolari għall-SMEs u l-fornituri transkonfinali[25]. Iż-żewġ rapporti qed juru li huma effettivi fit-titjib tas-soluzzjonijiet tal-akkwist elettroniku. 5. Il-passi li jmiss Il-proposta tal-Kummissjoni biex tagħmel in-notifika elettronika, l-aċċess elettroniku u s-sottomissjoni elettronika obbligatorji u l-miżuri mħabbra fil-Komunikazzjoni "Strateġija għall-akkwist elettroniku”, jirrappreżentaw passi importanti 'l quddiem lejn il-kisba tal-benefiċċji offruti mill-akkwist elettroniku. Sabiex tippermetti aktar l-akkwist elettroniku minn tarf sa tarf, il-Kummissjoni issa qiegħda twettaq sensiela ta’ azzjonijiet, inkluża proposta leġiżlattiva biex il-fatturar elettroniku jkun ir-regola aktar milli l-eċċezzjoni fl-akkwist pubbliku, u miżuri mhux leġiżlattivi, maħsuba biex jappoġġaw aktar l-implimentazzjoni tal-akkwist elettroniku minn tarf sa tarf mill-Istati Membri. Dawn l-azzjonijiet huma deskritti hawn taħt[26]. 5.1. Nagħmlu l-fatturar elettroniku r-regola aktar milli l-eċċezzjoni fl-akkwist pubbliku Fuq il-bażi tal-estrapolazzjoni tal-evalwazzjonijiet nazzjonali tal-benefiċċji[27], il-Kummissjoni tistma li l-adozzjoni tal-fatturar elettroniku fl-akkwist pubbliku fl-UE jista’ jiġġenera ffrankar sa EUR 2,3 biljun. Sabiex jinkisbu dawn il-benefiċċji, il-Kummissjoni adottat proposta li għandha l-għan li tagħmel il-fatturar elettroniku l-mod standard għall-fatturar għall-akkwist pubbliku. Permezz ta’ effetti indiretti, dan għandu jiffaċilita wkoll l-użu tal-fatturar elettroniku mill-operaturi kollha tas-suq. L-approċċ magħżul huwa doppju. L-ewwel nett, sabiex jiġu eliminati l-kwistjonijiet ta’ interoperabbiltà bejn l-istandards nazzjonali, huwa propost li l-Kumitat Ewropew għall-Istandardizzazzjoni (CEN) jingħatalu l-kompitu li jiżviluppa standard Ewropew għall-fatturar elettroniku li jistandardizza l-informazzjoni li tinsab f’fattura elettronika li hija essenzjali għall-interoperabbiltà transkonfinali u biex tiġi żgurata l-konformità legali. It-tieni, il-proposta tipprevedi li jkun obbligatorju li l-amministrazzjonijiet tal-Istati Membri jkunu jistgħu jaċċettaw il-fatturi elettroniċi li jikkonformaw mal-istandard Ewropew il-ġdid. Il-Kummissjoni Ewropea tipproponi li dawn l-obbligi jidħlu fis-seħħ f'data ta' skadenza marbuta mill-qrib kemm jista’ jkun mad-data ta' skadenza għall-obbligi dwar l-akkwist elettroniku previsti mid-Direttivi dwar l-Akkwist Pubbliku. Dan l-approċċ għall-implimentazzjoni tal-fatturar elettroniku huwa mfassal sabiex il-partijiet interessati kollha jkollhom iż-żmien ilaħħqu mal-isfidi operattivi, filwaqt li jiżgura li l-Istati Membri kollha jilħqu t-tranżizzjoni. Il-Kummissjoni titlob lill-Istati Membri biex jibdew il-ħidma preparatorja meħtieġa malajr kemm jista' jkun biex jiżguraw il-konformità fil-ħin ma' dawn id-dispożizzjonijiet. Hija tirrakkomanda li l-Istati Membri jagħmlu l-fatturar elettroniku obbligatorju għall-partijiet interessati kollha malli jistabbilixxu l-infrastruttura meħtieġa, sabiex jibbenefikaw minn dawn l-investimenti malajr kemm jista' jkun. Madankollu, l-Istati Membri għandhom fl-istess ħin jieħu l-passi neċessarji kollha biex jiżguraw li dan ma jiġġenerax kost jew piż addizzjonali mhux meħtieġa fuq l-SMEs. Il-Kummissjoni se tirrevedi s-sitwazzjoni fi żmien ħames snin wara d-data tal-iskadenza għat-tranżizzjoni sabiex jiġi vvalutat il-progress lejn l-implimentazzjoni tal-fatturar elettroniku . AZZJONIJIET EWLENIN: (1) Il-Parlament Ewropew u l-Kunsill għandhom jaqblu dwar qafas legali ġdid li jagħmel obbligatorju l-aċċettazzjoni ta’ fatturi elettroniċi konformi ma' standard Ewropew ġdid. 5.2. Xogħol ta’ standardizzazzjoni Il-proposti leġiżlattivi dwar il-fatturar elettroniku u fuq l-akkwist elettroniku huma kundizzjoni neċessarja iżda mhux suffiċjenti għall-implimentazzjoni b'suċċess tal-akkwist elettroniku minn tarf sa tarf fl-UE. Diversi miżuri mhux leġiżlattivi maħsuba biex jappoġġaw l-implimentazzjoni tal-akkwist elettroniku minn tarf sa tarf huma meħtieġa. B’mod partikolari, aktar xogħol ta’ standardizzazzjoni huwa meħtieġ biex jippermetti l-implimentazzjoni tal-proposta leġiżlattiva dwar il-fatturar elettroniku. Is-CEN għalhekk se jwettaq ix-xogħol meħtieġ għall-istandardizzazzjoni fuq il-bażi ta’ mandat mill-Kummissjoni li se jitħejja fi stadju aktar tard. Il-mandat se jinkludi lista ta’ rekwiżiti minimi li jrid jinkorpora l-istandard. Ix-xogħol imbagħad isir skont il-proċeduri standard tas-CEN għall-iżvilupp ta’ standards Ewropej ġodda. Filwaqt li tali standard jista' biss jiġi adottat minn Kumitat Tekniku (KT), id-deċiżjoni dwar jekk KT eżistenti jistax jieħu dan il-kompitu jew jekk għandux jinħoloq wieħed ġdid se tittieħed mis-CEN. Is-CEN għandu wkoll ikompli l-ħidma tiegħu fuq l-akkwist elettroniku bl-għan li jissimplifika s-soluzzjonijiet għall-akkwist elettroniku, biex irawwem il-parteċipazzjoni tal-SMEs u biex ittejjeb il-monitoraġġ tal-akkwist pubbliku permezz ta' sistemi tal-akkwist elettroniku. Il-Kummissjoni se tkompli tiffinanzja proġetti li jippromwovu l-iżvilupp tal-akkwist elettroniku minn tarf sa tarf fl-UE bħal pereżempju l-e-SENS[28], u se tiżgura li x-xogħol tas-CEN rilevanti jiġi inkorporat f’dan il-proġett. L-Istati Membri għandhom jippromwovu l-użu tal-istandard CEN fil-pajjiżi tagħhom sabiex tiġi żgurata l-interoperabbiltà sħiħa tal-akkwist elettroniku minn tarf sa tarf. Bħala parti mill-qafas finanzjarju pluriennali, il-Kummissjoni pproponiet li tniedi l-programm “Faċilità Nikkollegaw l-Ewropa” (Connecting Europe Facility - CEF)[29]. L-għan tiegħu huwa li jappoġġa l-investimenti fl-infrastruttura meħtieġa biex jingħataw servizzi pubbliċi transkonfinali, inkluż l-akkwist elettroniku u l-fatturar elettronku, billi tittejjeb l-interoperabbiltà tal-proċessi transkonfinali. Dan jista’ jrawwem l-istandardizzazzjoni tal-akkwist elettroniku minn tarf sa tarf lil hinn mill-oqsma koperti mil-leġiżlazzjoni li ġejja u jikkontribwixxi biex jiġu limitati s-soluzzjonijiet nazzjonali mhux interoperabbli. AZZJONIJIET EWLENIN: (2) Il-Kumitat Ewropew għall-Istandardizzazzjoni (CEN) għandu jwettaq ix-xogħol ta’ standardizzazzjoni meħtieġ biex jippermetti l-implimentazzjoni tal-proposta leġiżlattiva dwar il-fatturar elettroniku fl-akkwist pubbliku. Is-CEN għandu jkompli jisstandardizza l-akkwist elettroniku sabiex jiġi ssimplifikat l-użu tiegħu mill-SMEs. (3) Il-Kummissjoni Ewropea għandha tiffinanzja proġetti li jippromwovu l-iżvilupp ta' soluzzjonijiet tal-fatturar elettroniku interoperabbli fl-UE (e-SENS). (4) Il-Kummissjoni Ewropea għandha tiffinanzja u tappoġġa l-iżvilupp tal-infrastruttura tal-akkwist elettroniku minn tarf sa tarf (inkluż il-fatturar elettroniku) fl-Ewropa kollha permezz tal-Faċilità Nikkollegaw l-Ewropa (CEF) proposta. 5.3. L-istrateġiji nazzjonali għall-akkwist elettroniku minn tarf sa tarf L-Istati Membri għandhom rwol ewlieni biex jagħmlu l-akkwist elettroniku minn tarf sa tarf realtà. Għalhekk, il-Kummissjoni tħeġġeġ lill-Istati Membri biex jistabbilixxu strateġiji nazzjonali, bi pjani ta’ azzjoni dettaljati biex jiżguraw l-implimentazzjoni tal-akkwist elettroniku u tal-fatturar elettroniku sad-dati tal-iskadenza stipulati fid-Direttivi dwar l-Akkwist Pubbliku u l-Fatturar Elettroniku. L-istabbiliment ta' dawn l-istrateġiji huwa opportunità biex tiġi riveduta l-istruttura kumplessa attwali tal-akkwist elettroniku minn tarf sa tarf (frammentat, xi kultant ma mhux faċli għall-utent u soluzzjonijiet li mhumiex interoperabbli), sabiex jiġi razzjonalizzat aktar l-akkwist pubbliku, u biex tiġi permessa modernizzazzjoni usa' tal-amministrazzjoni pubblika. Sabiex dawn l-istrateġiji jkunu azzjonabbli, għandhom jiġu stabbiliti pjanijiet ta’ azzjoni speċifiċi sabiex: · Jiġu stabbiliti miri intermedji għall-użu tal-akkwist elettroniku u l-fatturar elettroniku biex jiġi monitorjat il-progress lejn l-objettivi stabbiliti fid-Direttivi dwar l-Akkwist Pubbliku u l-Fatturar Elettroniku; · Tiġi rregolata t-tranżizzjoni billi tintgħażel strateġija li timmassimizza l-benefiċċji tal-akkwist elettroniku minn tarf sa tarf. Il-Kummissjoni Ewropea se tniedi studju li jidentifika dawk l-istrateġiji għall-akkwist elettroniku u l-fatturar elettroniku li juru li għamlu l-aktar suċċess. Dan se jagħti appoġġ lill-Istati Membri fil-valutazzjoni tal-politiki tagħhom stess; · Jiġu promossi s-simplifikazzjoni, it-tnaqqis tal-piż amministrattiv, u l-parteċipazzjoni tal-SMEs u l-fornituri transkonfinali fl-akkwist elettroniku minn tarf sa tarf billi jitqiesu r-riżultati tal-Golden Book u l-Grupp ta' Esperti dwar l-offerti elettroniċi (ara l-aħħar tat-Taqsima 4.2); · Jitrawmu l-iżvilupp u l-użu taċ-ċertifikati elettroniċi. L-użu ta’ għodod bħal pereżempju l-Fajl tal-Kumpaniji Virtwali (Virtual Company dossier - VCD)[30] tal-PEPPOL[31] jistgħu jgħinu fl-istabbiliment tagħhom; · Jiġu monitorjati l-infiq fl-akkwist u l-indikaturi ewlenin tal-prestazzjoni (pereżempju l-parteċipazzjoni tal-SMEs, il-benefiċċji tal-akkwist elettroniku minn tarf sa tarf) fil-livell nazzjonali bl-użu tal-informazzjoni ġġenerata mis-sistemi tal-akkwist elettroniku sabiex jinkisbu tfaddil u trasparenza akbar; · Jiġu stabbiliti programmi ta’ taħriġ għall-kumpanniji (b’mod partikolari l-SMEs) u l-awtoritajiet kontraenti sabiex jappoġġawhom matul it-tranżizzjoni. L-Istati Membri għandhom il-possibbiltà li jużaw il-fondi strutturali sabiex jiffinanzjaw it-taħriġ u, jekk ikun hemm bżonn, biex tiġi stabbilita l-infrastruttura meħtieġa. Biex jieħdu vantaġġ minn din il-possibbiltà, għandhom jinkludu dawn il-prijoritajiet fil-programmi operattivi futuri tagħhom li jimplimentaw il-Fondi Strutturali fil-perjodu ta’ bejn l-2014 u l-2020. · Jiġu indirizzati l-objettivi tas-suq intern fl-istrateġiji nazzjonali. Il-Kummissjoni Ewropea se tippubblika prinċipji ewlenin li magħhom kwalunkwe sistema tal-akkwist elettroniku fl-Ewropa għandha tkun konformi sabiex tkun kompatibbli mas-Suq Intern. Il-linji gwida se jindirizzaw kwistjonijiet bħal pereżempju: l-aċċess faċli għall-fornituri transkonfinali (pereżempju s-sistemi tal-akkwist elettroniku ma għandhomx jinkludu spazji għad-dejta speċifika nazzjonali, li jistgħu jimblukkaw l-aċċess minn kumpaniji barranin), l-aċċess faċli għall-SMEs, ir-rekwiżiti tal-interoperabbiltà, eċċ. L-Istati Membri għandhom jiżguraw li l-istrateġiji nazzjonali tagħhom jinfurzaw dawn il-linji gwida. AZZJONIJIET EWLENIN: (5) L-Istati Membri għandhom jistabbilixxu strateġiji nazzjonali u pjanijiet ta’ azzjoni dettaljati għall-akkwist elettroniku minn tarf sa tarf biex jiżguraw l-implimentazzjoni sad-data tal-iskadenza prevista fid-Direttivi dwar l-Akkwist Pubbliku u l-Fatturar Elettroniku. (6) Il-Kummissjoni Ewropea għandha tniedi studju li jidentifika l-aktar strateġiji tal-akkwist elettoniku u l-fatturar elettroniku li kellhom suċċess fl-Ewropa. (7) L-Istati Membri għandhom iqisu l-possibbiltà li jużaw il-Fondi Strutturali sabiex jiffinanzjaw it-taħriġ (b’mod partikulari għall-SMEs), biex issaħħu l-kapaċità amministrattiva u biex jibnu l-infrastruttura, billi jinkludu dawn il-prijoritajiet fil-programmi operattivi tagħhom kif xieraq. (8) Il-Kummissjoni Ewropea għandha tippubblika l-prinċipji ewlenin li magħhom kwalunkwe sistema tal-akkwist elettroniku fl-Ewropa għandha tkun konformi sabiex tkun kompatibbli mal-prinċipji tas-Suq Intern. 5.4. Il-kondiviżjoni tal-aħjar prattika Il-Kummissjoni se tkompli x-xogħol tal-Forum Ewropew tad-Diversi Partijiet Interessati dwar il-Fatturar Elettroniku u se tistabbilixxi forum simili għall-akkwist elettroniku. Il-forums se jidentifikaw aktar xogħol ta’ standardizzazzjoni, se jikkoordinaw l-inizjattivi Ewropej u nazzjonali, u se jikkondividu l-aħjar prattika. Il-forums se jiġbru l-atturi ewlenin tal-akkwist elettroniku minn tarf sa tarf: dawk li jfasslu l-politika nazzjonali, ir-rappreżentanti tal-kumpaniji/l-organizzazzjonijiet tal-SMEs, l-awtoritajiet kontraenti/ix-xerrejja, dawk li jipprovdu soluzzjonijiet għall-akkwist elettroniku u l-fatturar elettroniku, il-korpi tal-istandardizzazzjoni eċċ. Barra minn hekk, il-Kummissjoni se tniedi studju li jidentifika l-aħjar prattika fil-qasam tal-għodod tal-akkwist elettroniku, bħal pereżempju l-irkanti elettroniċi[32] u l-katalgi elettroniċi[33]. Dawn l-għodod xi kultant jintużaw ħażin — pereżempju, jekk l-offerti fil-proċeduri ta' irkanti elettroniċi jiġu żvelati kmieni wisq fil-proċess, dawn jistgħu jiffavorixxu l-kollużjoni bejn il-fornituri. L-istudju għandu jidentifika kif dawn l-għodod jistgħu jintużaw l-aħjar biex jiġu massimizzati l-benefiċċji tagħhom. Il-Kummissjoni qed tmexxi bl-eżempju fil-qasam tal-akkwist elettroniku u l-fatturar elettroniku. Il-Kummissjoni se timplimenta l-akkwist elettroniku sħiħ (li jkopri n-notifika elettronika, l-aċċess elettroniku u s-sottomissjoni elettronika) sa nofs l-2015, kif indikat fil-Komunikazzjoni tal-2012[34]. Il-fatturar elettroniku ilu jintuża għall-akkwist tal-oġġetti u s-servizzi tal-IT sa mill-2009, u ġġenera ffrankar sinifikanti, ipproċessar iżjed malajr, nuqqas ta’ kodifikazzjoni tad-dejta, eċċ. Il-Kummissjoni qed testendi progressivament l-użu obbligatorju tal-fatturar elettroniku f'oqsma oħra tal-akkwist tal-Kummissjoni. Dawn is-soluzzjonijiet se jkunu disponibbli lill-Istati Membri fuq bażi ta' sors miftuħ biex jitnaqqsu l-kosti tal-investiment. AZZJONIJIET EWLENIN: (9) Il-Kummissjoni Ewropea għandha tkompli x-xogħol tal-Forum Ewropew tad-Diversi Partijiet Interessati dwar il-Fatturar Elettroniku. Il-Kummissjoni Ewropea għandha tistabbilixxi forum simili għall-akkwist elettroniku biex tidentifika aktar xogħol ta’ standardizzazzjoni, tikkoordina l-inizjattivi Ewropej u nazzjonali u tikkondividi l-aħjar prattika. (10) Il-Kummissjoni għandha tniedi studju li jidentifika l-aħjar prattika fil-qasam tal-għodod tal-akkwist elettroniku, bħal pereżempju l-irkanti elettroniċi u l-katalgi elettroniċi. 6. Konklużjoni Biex jinkisbu l-benefiċċji kbar offruti mill-akkwist elettroniku minn tarf sa tarf, huwa essenzjali li jiġi stabbilit qafas legali effettiv fil-livell tal-UE. Il-Kummissjoni għalhekk tistieden lill-Istati Membri u lill-Parlament Ewropew jadottaw il-proposta l-ġdida dwar il-fatturar elettroniku fl-akkwist pubbliku mill-aktar fis possibbli; dan jagħti sinjal politiku ċar dwar l-impenn tagħhom fit-tranżizzjoni. Madankollu, il-benefiċċji jistgħu jinkisbu kompletament biss jekk l-Istati Membri jistabbilixxu strateġiji biex jirregolaw it-tranżizzjoni u biex jiġu indirizzati l-isfidi operattivi. Anness: l-istatus tal-implimentazzjoni tal-azzjonijiet tal-Komunikazzjoni “Strateġija għall-akkwist elettroniku” Azzjonijiet ewlenin || L-istatus tal-implimentazzjoni (1) Il-Parlament Ewropew (PE) u l-Kunsill għandhom jaqblu dwar qafas legali ġdid li jirrikjedi tranżizzjoni sħiħa lejn l-akkwist elettroniku. Data ta’ skadenza: adozzjoni sal-aħħar tal-2012. || Għaddej bħalissa: Il-proposta qed tiġi diskussa mal-PE u l-Kunsill; jista’ jintlaħaq kompromess sa nofs l-2013. (2) Fejn meħtieġ, il-Kummissjoni għandha tarmonizza r-rekwiżiti tekniċi permezz ta’ atti ddelegati. Data ta’ skadenza: wara l-adozzjoni tad-direttivi l-ġodda. || L-implimentazzjoni wara l-adozzjoni tad-Direttivi riveduti dwar l-Akkwist Pubbliku. (3) Il-Kummissjoni għandha tipproponi qafas legali ġdid għall-identifikazzjoni, l-awtentikazzjoni u l-firem elettroniċi. Data ta’ skadenza: sat-tieni trimestru tal-2012. || Lest: Proposta adottata fl-4 ta' Ġunju 2012[35]. Il-proposta qed tiġi diskussa mal-PE u l-Kunsill. (4) l-e-TEG (Grupp Espert) għandu joħroġ rakkomandazzjonijiet biex jippromwovi s-sistemi tal-“aqwa kwalità” tal-akkwist elettroniku li jiffaċilitaw l-aċċess transkonfinali u l-użu faċli għall-kumpaniji kollha. Data ta’ skadenza: sal-bidu tal-2013. || Lest: rapport ippubblikat[36]. (5) Il-Kummissjoni għandha tippubblika rapport dwar l-aħjar prattika tal-akkwist elettroniku u tippromwovih fl-UE kollha. Data ta’ skadenza: sa nofs l-2013. || Lest: rapport ippubblikat.[37] (6) Il-Kummissjoni għandha tappoġġa s-sostenibblità tal-komponenti tal-PEPPOL sa minn nofs l-2012. || Lest: Il-PEPPOL miftuħ ġie stabbilit bħala assoċjazzjoni internazzjonali mingħajr skop ta’ qligħ skont il-liġi Belġjana u x-xogħol tiegħu għadu għaddej. Il-Kummissjoni tkompli tappoġġa l-iżvilupp tal-PEPPOL permezz tal-azzjonijiet inklużi fil-programm ISA. Azzjonijiet ewlenin || L-istatus tal-implimentazzjoni (7) Il-Kummissjoni għandha tiffinanzja u tappoġġa l-iżvilupp tal-infrastruttura tal-akkwist elettroniku fl-Ewropa permezz tal-Faċilità Nikkollegaw l-Ewropa (CEF). Il-Kummissjoni għandha tniedi l-proġetti fl-2014-2015. || Għaddej bħalissa: il-proposta biex jiġi stabbilit is-CEF ġiet adottata mill-Kummissjoni fl-aħħar tal-2011 u ġiet immodifikata f’Mejju 2013; il-proposta attwalment qed tiġi diskussa fil-qafas finanzjarju pluriennali l-ġdid 2014-2020. (8) Il-Kummissjoni għandha tippromwovi l-użu tal-Fondi Strutturali biex trawwem l-adozzjoni tal-akkwist elettroniku fl-Ewropa, kif stabbilit fil-Qafas Strateġiku Komuni għall-2014-2020. || Lest: Diversi programmi nazzjonali diġà jinkludu referenzi għall-akkwist elettroniku. (9) Il-Kummissjoni għandha timplimenta strateġija ta' tixrid b'firxa wiesgħa dwar l-akkwist elettroniku. || Għaddej bħalissa: Avvenimenti organizzati mill-Kummissjoni: konferenza ta’ livell għoli dwar l-akkwist elettroniku (Ġunju 2012); seminar dwar l-akkwist elettroniku (Diċembru 2012). Hija attendiet għadd kbir ta’ konferenzi u użat diversi netwerks biex tqassam l-informazzjoni (pereżempju n-Netwerk Ewropew għall-Intrapriża). (10) Il-Kummissjoni għandha torganizza konferenza annwali dwar l-akkwist elettroniku, li jibda f'nofs l-2012. || Lest: konferenza organizzata f'nofs l-2012, bi 350 parteċipant. Konferenza oħra hija ppjanata fit-18 ta' Settembru 2013. (11) Il-Kummissjoni għandha tlesti l-bażi għas-sistemi elettroniċi biex timmonitorja n-nefqa fl-akkwist fil-ħin reali. Data ta’ skadenza: sa nofs l-2013. || Għaddej bħalissa: Il-Kummissjoni Ewropea kkuntrattat studju li se jitlesta sa nofs l-2013. (12) Il-Kummissjoni għandha toħroġ rapport annwali dwar l-akkwist elettroniku. Data ta’ skadenza: l-ewwel rapport f'nofs l-2013. || Lest: Ara t-taqsima 4 tal-Komunikazzjoni. (13) Il-Kummissjoni għandha timplimenta l-akkwist elettroniku sħiħ sa nofs l-2015 (sena qabel id-data ta' skadenza għall-Istati Membri) || Għaddej bħalissa: In-notifika elettronika u l-aċċess elettroniku għad-dokumenti huma operattivi. Is-sottomissjoni elettronika se tidħol f’fażi pilota sa nofs l-2013. Azzjonijiet ewlenin || L-istatus tal-implimentazzjoni (14) Il-Kummissjoni għandha tagħmel is-soluzzjonijiet tal-akkwist elettroniku tagħha disponibbli għall-Istati Membri li qed jibnu l-infrastruttura tagħhom, biex jitnaqqsu l-kosti tal-investiment. || Għaddej bħalissa: Il-Belġju adottata l-e-Prior, is-sistema tal-akkwist elettroniku tal-Kummissjoni. In-Norveġja u l-Irlanda bħalissa qegħdin jittestjaw l-e-Prior. (15) Il-Kummissjoni għandha tippromwovi djalogi regolatorji internazzjonali dwar is-sistemi miftuħa tal-akkwist elettroniku u timmonitorja b’mod attiv ix-xogħol tal-istandardizzazzjoni internazzjonali rilevanti. || Għaddej bħalissa: id-djalogi mal-Istati Uniti, iċ-Ċina u l-UN/CEFACT[38] mnedija. [1] L-akkwist elettroniku minn tarf sa tarf huwa l-użu tal-ipproċessar elettroniku tal-komunikazzjonijiet u t-tranżazzjonijiet permezz tal-organizzazzjonijiet tas-settur pubbliku meta jixtru l-provvisti u s-servizzi jew jagħmlu l-offerti għal xogħlijiet pubbliċi, mill-avviż għall-ħlas. [2] http://ec.europa.eu/internal_market/publicprocurement/docs/eprocurement/strategy/COM_2012_en.pdf [3] http://ec.europa.eu/internal_market/publicprocurement/docs/modernising_rules/public-procurement-indicators-2011_en.pdf [4] http://ec.europa.eu/internal_market/publicprocurement/docs/eprocurement/conferences/speeches/robert-hunja_en.pdf [5] Komunikazzjonijiet COM(2011) 815 final u COM(2012) 750 final. [6] Dan id-dokument jirreferi għall-akkwist elettroniku bħala notifika elettronika, aċċess elettroniku u sottomissjoni elettronika, li huma definiti hawn taħt. [7] http://ec.europa.eu/internal_market/publicprocurement/modernising_rules/reform_proposals_en.htm [8] Il-pubblikazzjoni elettronika ta’ avviżi li jħabbru l-offerti tal-akkwist pubbliku. [9] Il-pubblikazzjoni tad-dokumentazzjoni dwar l-akkwist pubbliku, bħal pereżempju t-termini ta’ referenza fuq il-web. [10] Is-sottomissjoni elettronika ta’ offerti mill-kumpaniji meta jwieġbu għal sejħa għall-offerti. [11] Il-bidla lejn iċ-ċentralizzazzjoni hija xejra li għaddejja bħalissa sostnuta ulterjorment mill-introduzzjoni tal-akkwist elettroniku. [12] Il-lista ta’ benefiċċji mhijiex eżawrjenti: tnaqqis tal-emissjonijiet tas-CO2, ftuħ tas-swieq internazzjonali eċċ. [13] www.base.gov.pt [14] L-Aġenda Diġitali għall-Ewropa, COM(2010) 245 timmira li żżid l-użu tas-servizzi elettroniċi tal-Gvern miċ-ċittadini u n-negozji tal-UE sal-2015. [15] Pjan ta’ Azzjoni tal-Gvern elettroniku 2011-2015 - COM(2010) 743 [16] Rolece fi Spanja, s-servizz Franċiż e-Attestation u AVCP (Autorità Vigilanza Contratti Pubblici) Virtual Company Passport fl-Italja. [17] Stima ta' AVCP ibbażata fuq għadd ta' kumpaniji u offerti, l-għadd medju ta' parteċipazzjoni għal kull kumpanija, il-kost għall-produzzjoni tad-dokumenti u l-kost tal-persunal. [18] http://epp.eurostat.ec.europa.eu/portal/page/portal/information_society/data/comprehensive_databases [19] L-Istħarriġ Nazzjonali dwar l-Akkwist Elettroniku fil-Portugall (2012) jindika li 78 % tal-SMEs irrappurtaw aktar trasparenza, u 50 % kompetizzjoni ogħla. Ara wkoll: http://ec.europa.eu/enterprise/policies/sme/business-environment/files/smes_access_to_public_procurement_final_report_2010_en.pdf [20] http://eur-lex.europa.eu/LexUriServ/LexUriServ.do?uri=COM:2010:0712:FIN:mt:PDF [21] L-istudju jitwettaq minn IDC Italia u Capgemini: http://ec.europa.eu/dgs/internal_market/tenders/2011-097-c/download_en.htm [22] L-użu huwa stmat bħala l-valur tal-akkwist pubbliku li għalih il-kumpaniji ressqu l-offerti b’mod elettroniku fl-UE, diviż bil-valur totali tal-akkwist pubbliku fl-UE. [23] Hemm bejn 250 000 u 300 000 awtorità kontraenti fl-UE. [24] http://ec.europa.eu/internal_market/publicprocurement/e-procurement/golden-book/index_en.htm [25] http://ec.europa.eu/internal_market/publicprocurement/e-procurement/expert/index_en.htm [26] L-azzjonijiet kollha proposti f'dan id-dokument huma konsistenti u kompatibbli mal-Qafas Finanzjarju Pluriennali attwali (QFP: 2007-2013) u l-proposta għall-QFP il-ġdid 2014-2020. [27] Tweġiba mill-forum nazzjonali Svediż u dak Daniż dwar il-fatturar elettroniku riċevuta fil-konsultazzjoni tal-EMSF. [28] L-e-SENS għandu l-għan li jikonsolida r-riżultati ewlenin tal-Proġetti Pilota fuq Skala Kbira mmexxija taħt il-Programm Qafas dwar il-Kompetittività u l-Innovazzjoni. http://www.esens.eu Skont il-firma tal-Ftehim ta' Għotja (li qed jiġi finalizzat), e-SENS se jkun proġett kofinanzjat mill-UE. [29] Ara COM(2011) 676, COM(2011) 665 u COM(2013) 329 tat-28 ta' Mejju 2013. [30] http://www.peppol.eu/. [31] http://www.peppol.eu/peppol_components/virtual-company-dossier [32] L-irkanti elettroniċi huma proċedura speċifika ta’ akkwist li hija kompletament elettronika. [33] Il-katalgi elettroniċi huma mezz biex jaslu u jiġu evalwati l-offerti b’mod strutturat — katalgu. [34] Ara l-Komunikazzjoni COM(2012) 179 final msemmija fin-nota ta’ qiegħ il-paġna 2. [35] http://europa.eu/newsroom/calendar/event/363056/commission-adopts-proposed-regulation-on-eid-and-esignature [36] http://ec.europa.eu/internal_market/publicprocurement/e-procurement/expert/index_en.htm [37] http://ec.europa.eu/internal_market/publicprocurement/e-procurement/golden-book/index_en.htm [38] http://www.unece.org/cefact.html